《用元韵答徐尉》
宋代·王炎

吟诗不耸肩两峰，陆沉雁骛文书丛。
银钩入眼光照牖，飞来白雪随云鸿。
平生取友半天下，短蓬邂逅依长松。
尉仙鲸海驾高浪，郡博凤律锵和风。
诗翁巧手刻青玉，笑人击钵徒匆匆。
怀归我正念篱菊，招魂谁为吟江枫。
鼎来徐稚笔如扫，瞬息奇怪浮青红。
倾倒五色崑崙渠，洗涤万斛尘埃胸。
翩然舍去友三士，碧云莫合天冥蒙。
世间英杰不易得，一朝聚会江城中。
才华俱合上金马，骨相元自居纱笼。
县斋冰合只悬榻，举手咄咄时书空。
把杯相属傥相忆，更寄出水新芙蓉。
天球固是清庙器，牛铎或中黄钟宫。
当怜窘步困老骥，莫诮豪气无雄虹。
秋月照人光耿耿，秋风脱木声蓬蓬。
流年腕脱不须恨，外物乘除观塞翁。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。